b'\n_START_ARTICLE_\nJohan Hugo von Lente\n_START_PARAGRAPH_\nJohan Hugo von Lente (1640 i Bremerf\xc3\xb6rde \xe2\x80\x93 16. januar 1719 p\xc3\xa5 Fresenburg) var en dansk diplomat og kansler, bror til Christian von Lente.\n_START_SECTION_\nKarriere\n_START_PARAGRAPH_\nHan var s\xc3\xb8n af Theodor Lente, bes\xc3\xb8gte til 1658 skolen i L\xc3\xbcneburg, hvorfra han dimitteredes til universitetet i Helmstedt, og tiltr\xc3\xa5dte 1662 sammen med broderen Frederik Lente (f\xc3\xb8dt 1639, d\xc3\xb8d 1677 som regeringsr\xc3\xa5d i Gl\xc3\xbcckstadt) sin udenlandsrejse til Frankrig, Italien og Nederlandene. 1664 vendte han tilbage til Danmark og udn\xc3\xa6vntes i 1666 til kammersekret\xc3\xa6r hos den nygifte kurprinsesse Anna Sophie af Sachsen, hvis brevveksling med faderen, kong Frederik III, han en tid lang f\xc3\xb8rte. 1673 blev han r\xc3\xa5d og resident i L\xc3\xbcbeck, 1676 i Regensburg, 1679 i Frankfurt am Main samt var 1682-84 gesandt hos de rhinske kurfyrster, s\xc3\xa6rlig i K\xc3\xb6ln. I for\xc3\xa5ret 1685 sendtes han, udn\xc3\xa6vnt til kongelig vicekansler p\xc3\xa5 Gottorp Slot, som overordentlig gesandt til det brandenborgske hof. De to f\xc3\xb8rste \xc3\xa5r af hans ophold i Berlin optoges v\xc3\xa6sentlig af forhandlingerne med kurfyrsten vedr\xc3\xb8rende dennes stilling til Hamborg. 1687 forhandlede han med den hollandske gesandt i Berlin om genoptagelsen af handelen p\xc3\xa5 Norge og fornyede den med Holland 1682 afsluttede defensive alliance med Danmark. Nyt\xc3\xa5rsdag 1689 udn\xc3\xa6vntes han til gesandt i Dresden, opholdt sig ud p\xc3\xa5 sommeren p\xc3\xa5 krigsskuepladsen ved Rhinen og overv\xc3\xa6rede belejringen af Mainz. Efter at have vundet kurfyrsten af Sachsen for Danmarks interesser i Elbtoldsagen vendte han tilbage til Berlin og hjemkaldtes derfra 1691. Hans Haab at blive Mikkel Vibes efterf\xc3\xb8lger som kronprinsens opdrager gik ikke i opfyldelse, men han udn\xc3\xa6vntes samme \xc3\xa5r til vicekansler i Gl\xc3\xbcckstadt. 1695 blev han Hvid Ridder, havde 1691-96 s\xc3\xa6de i Kancelliet og blev sidstn\xc3\xa6vnte \xc3\xa5r gehejmer\xc3\xa5d._NEWLINE_1698 var han medlem af fredskongressen i Pinneberg og udn\xc3\xa6vntes samme \xc3\xa5r ved Conrad Biermann von Ehrenschilds d\xc3\xb8d til landdrost sammesteds. Som befuldm\xc3\xa6gtiget minister var han til stede ved fredsforhandlingerne i Travendal 1700, blev samme \xc3\xa5r kansler i Hertugd\xc3\xb8mmerne og amtmand i Segeberg Amt og afsluttede 1701 i Hamborg p\xc3\xa5 dansk side forliget med Gottorp. Lente d\xc3\xb8de 16. januar 1716.\n_START_SECTION_\n\xc3\x86gteskab\n_START_PARAGRAPH_\nLente blev gift 26. januar 1674 i L\xc3\xbcbeck med Margaretha Bornefeld (d\xc3\xb8bt 3. december 1657 i L\xc3\xbcbeck \xe2\x80\x93 13. januar 1716 p\xc3\xa5 Fresenburg), datter af r\xc3\xa5dsherre Matthias Bornefeld (1616-1669, gift 1. gang med Elisabeth Wibbeking) og Margaretha Br\xc3\xb6mbsen (f\xc3\xb8dt 1635)._NEWLINE_Der findes et portr\xc3\xa6tmaleri af Lente. Parret er begravet i L\xc3\xbcbeck Domkirke, hvor epitafiet er udf\xc3\xb8rt 1706-07 af Thomas Quellinus.'